text: Sigtet: Ja, jeg skød ham
  13 februar 2015 kl. 13.54
  En 35-årig mand fra Fredericia erkendte fredag i retten, at han havde skudt en 47-årig mand med et oversavet jagtgevær.
  Skudepisoden fandt sted onsdag aften i en lejlighed i Fredericia.
  Der var tre personer i lejligheden. Den 35-årige stak af efter skudepisoden, mens en anden mand blev anholdt og sigtet i sagen.
  Den 35-årige blev efterfølgende efterlyst, og meldte sig selv torsdag.
  Fredag erkendte han ifølge Fredericia Dagblad i retten, at han havde affyret et skud mod den 47-årige, men han nægter sigtelsen om forsøg på manddrab.
  Hans forsvarer oplyste, at skuddet var faldet som en afværgereaktion.
  Offeret er fortsat i livsfare.
  